KIRJALLINEN KYSYMYS P-1069/01 esittäjä(t): Harlem Désir (PSE) komissiolle. Rahoitusjärjestelmän rahanpesutarkoituksiin käyttämisen estämisestä annetun direktiivin 91/308/EY rikkominen.



Virallinen lehti nro 340 E , 04/12/2001 s. 0162 - 0162



KIRJALLINEN KYSYMYS P-1069/01 esittäjä(t): Harlem Désir (PSE) komissiolle (26. maaliskuuta 2001) Aihe: Rahoitusjärjestelmän rahanpesutarkoituksiin käyttämisen estämisestä annetun direktiivin 91/308/EY rikkominen Mihin toimiin komissio aikoo ryhtyä tutkiakseen Les Arènes-kustantamon maaliskuussa 2001 Ranskassa julkaisemassa Révélations-kirjassa esitettyjä väitteitä, jotka koskevat yhteisön lainsäädännön ja erityisesti kesäkuussa 1991 rahoitusjärjestelmän rahanpesutarkoituksiin käyttämisen estämisestä annetun direktiivin 91/308/EY(1) rikkomista? Vaikuttaa siltä, että Euroopan unionin ulkopuolisessa maassa toimiva Menatep-yritys, joka on sekaantunut Kansainvälisen valuuttarahaston varojen kavallukseen Venäjällä, olisi onnistunut avaamaan salaisen pankkitilin Luxemburgissa sijaitsevassa Clearstream -nimisessä clearing-yhtiössä, jonka palveluja myös muut kolmansien maiden pankkilaitokset, kuten Kolumbian pankki, ovat hyödyntäneet. Mihin toimiin komissio aikoo ryhtyä kyseisessä asiassa? Clearstreamin tileille on ilmeisesti siirretty huomattavasti direktiivin 91/308/EY 3 artiklassa esitettyä enimmäismäärää suurempia summia ilman, että tämä on herättänyt minkäänlaisia epäilyjä, ja varoja on siirretty offshore-keskuksiin, jotka ovat OECD:n mukaan haluttomia yhteistyöhön. (1) EYVL L 166, 28.6.1991, s. 77. Frederik Bolkesteinin komission puolesta antama vastaus (2. toukokuuta 2001) Komission tehtävänä on varmistaa, että jäsenvaltiot siirtävät yhteisön direktiivit asianmukaisesti osaksi kansallista lainsäädäntöä ja että kansalliset viranomaiset soveltavat niitä asianmukaisesti. Jäsenvaltioiden kansallisten viranomaisten toimivaltaan puolestaan kuuluu valvoa, että yksityishenkilöt ja yritykset noudattavat kansallisen lainsäädännön osaksi siirrettyjä direktiivejä asianmukaisesti. Luxemburg on siirtänyt rahoitusjärjestelmän rahanpesutarkoituksiin käyttämisen estämisestä 10 päivänä kesäkuuta 1991 annetun neuvoston direktiivin 91/308/EY asianmukaisesti osaksi maan kansallista lainsäädäntöä ja maan kansalliset viranomaiset soveltavat direktiiviä komission tietojen mukaan tarkasti ja oikein. Viranomaiset ottavat huomioon muun muassa lahjonnan torjuntaa koskevat vaatimukset ja pitävät lahjontarikoksia yhtenä rahanpesun muotona. Siihen asti kunnes taloudellisen yhteistyön ja kehityksen järjestön (OECD) laatima kansainvälisissä liikesuhteissa tapahtuvan ulkomaisiin virkamiehiin kohdistuvan lahjonnan torjuntaa koskeva yleissopimus ratifioidaan, viranomaiset toteuttavat ne toimenpiteet, jotka katsovat tarpeellisiksi, jotta Luxemburgin rahoitusjärjestelmässä sovelletaan tehokkaasti lahjontarikosten torjuntatoimia. Näin ollen komissiolla ei tällä hetkellä ole mitään syytä uskoa, etteivätkö Luxemburgin viranomaiset puutu tiukasti asiaan, jos ne katsovat, että arvoisan parlamentin jäsenen mainitsemassa tapauksessa on tarpeen tehdä perinpohjainen selvitys. Toimivaltansa puitteissa komissio tietenkin valvoo, että yhteisön oikeutta sovelletaan asianmukaisesti, ja toteuttaa mahdollisesti tarvittavat toimenpiteet.